Nordjyllands Politi efterlyste tirsdag aften ved 19-tiden den grønlandske kvinde Karen, som få timer forinden - omkring klokken 15 - forlod sit hjem i Brønderslev. Siden har det ikke været muligt at få fat på hende. Nordjyllands Politi efterlyser kvinden, fordi hun har svært ved at tage vare på sig selv og man vil således meget gerne have hende hjem. Onsdag morgen fortæller vagtchef ved Nordjyllands Politi Jesper Sørensen, at man stadig har til gode at finde Karen, men at man har en klar formodning om, at der er nogen, der ved, hvor hun er. - Og dem vil vi naturligvis meget gerne høre fra, sagde vagtchefen onsdag morgen. Karen er muligvis i Hjørring Nordjyllands Politi har endnu ikke fundet den savnede 20-årige kvinde, Karen Karla Brønlund, men politiets efterforskningsskridt i sagen har givet god grund til at tro, at hun kan befinde sig i Hjørring. Oplysninger skal gå til 114. Det oplyser efterforskningslederen, politikommissær Michael Elkjær, der forklarer, at grundlaget for antagelsen er, at hun i går, 15. marts kl. 19.15, med sikkerhed er set i en Fakta-butik på Idræts Alle i Hjørring. - Og en borger har i dag kl. 12.05 med stor sandsynlighed set hende gå på Bispensgade. Også i Hjørring, siger Michael Elkjær. Derfor opfordrer politikommissæren til, at man udviser særlig opmærksomhed, såfremt man er borger i Hjørring, og man må gerne se efter i kældre, kælderskakter og udhuse og lignende, hvor hun måske kan have taget ophold. - Det er glædeligt, at nogen har set hende, men vi vil selvfølgelig meget gerne i kontakt med hende, da de pårørende er bekymrede for hende, siger Michael Elkjær. Alle med oplysninger i sagen bedes ringe til Nordjyllands Politi på 114.

Referat:
Nordjyllands Politi har efterlyst kvinden Karen og håber at få henvendelser, der kan lede til, at hun bliver fundet. Hun er sidst set klokken 19.15 i går.